Dno:  HALL  245/2007

13 §		LAUSUNNON ANTAMINEN OIKEUSMINISTERIÖN TYÖRYHMÄN MIETINNÖSTÄ KÄRÄJÄOIKEUSVERKOSTON KEHITTÄMINEN 	

Oikeusministeriö pyytää Alajärven kaupungin lausuntoa oikeusministeriön työryhmän mietinnöstä Käräjäoikeusverkoston kehittäminen (Työryhmämietintö 2007:12). Lausunto pyydetään toimittamaan 31.1.2008 mennessä.

Oikeusministeriön työryhmä ehdottaa käräjäoikeuksien yhdistämistä niin, että maassamme olisi tulevaisuudessa nykyisen 54:n sijasta 25 käräjäoikeutta. Työryhmän mukaan uudistuksen tavoitteena on ennen kaikkea luoda edellytykset laadukkaalle lainkäytölle ja tehostaa käräjäoikeuksien toimintakykyä.

Työryhmä korostaa, että käräjäoikeuksien tuomiopiirikoon suurentamisella on mahdollista tasapainottaa sekä tehtäviä että henkilöstöä eri käräjäoikeuksien kesken ja myös vähentää nykyisten pienten yksiköiden haavoittuvuutta. Suurentaminen monipuolistaa käräjäoikeuden jutturakennetta ja luo sitä kautta paremmat edellytykset tuomareiden monipuolisille työtehtäville ja ammattitaidon kehittymiselle. Myös toimistohenkilökunnalta edellytetään aiempaa syvällisempää erikoistumista, mikä ei ole mahdollista pienissä yksiköissä.
					
Käräjäoikeusverkoston uudistaminen on osa meneillään olevaa käräjäoikeuksien rakenneuudistusta. Nykyisin käräjäoikeuksien hoitama kiinteistöasioiden kirjaaminen eli lainhuutojen ja kiinnitysten käsittely siirtyy lähivuosina Maanmittauslaitokselle. Toisen ison asiaryhmän eli riidattomien velkomisasioiden käsittelyn uudistaminen mm. sähköistä asiointia kehittämällä sekä näiden asioiden mahdollinen keskittäminen joihinkin käräjäoikeuksiin vaikuttaa niin ikään. Käräjäoikeuksien työ kohdentuu siis tulevaisuudessa yhä selvemmin riita- ja rikosasioiden ratkaisemiseen.

Työryhmän käsityksen mukaan kansalaisten henkilökohtainen asiointitarve käräjäoikeudessa on vähentynyt ja sähköisiä palveluja kehitetään oikeushallinnossa jatkuvasti. Näin myöskään käräjäoikeuden maantieteellisellä sijainnilla ei ole työryhmän käsityksen mukaan samaa merkitystä kuin joskus aiemmin. Asianosaisten läsnäolo oikeuden istunnossa ei aina ole välttämätöntä, ja tarvittaessa heitä voidaan kuulla myös videoyhteyksien avulla.

Tällä hetkellä käräjäoikeuksien toimipaikkoina on 54 pääkansliaa, 11 sivukansliaa ja 46 muuta istuntopaikkaa. Ehdotuksen mukaan jatkossa olisi 25 pääkansliaa, 5 sivukansliaa ja 30 istuntopaikkaa. Vain Ahvenanmaan, Espoon, Helsingin ja Vantaan käräjäoikeuksien tuomiopiireihin ja toimipaikkoihin ei tulisi muutoksia.

Työryhmän ehdotuksen mukaan Etelä-Pohjanmaalle muodostettaisiin Seinäjoen käräjäoikeus, jonka pääkanslia olisi Seinäjoella, siirtymäkauden sivukanslia Kauhavalla ja erilliset istuntopaikat Kauhajoella ja Kauhavalla.

Lakkautettavia toimipaikkoja olisi pääkansliat Kauhajoella ja Kauhavalla sekä istuntopaikat Lapualla, Kurikassa, Jalasjärvellä, Alavudella ja Alajärvellä.

Valmistelija: 	kaupunginjohtaja Kalevi Moisio, puh. (06) 2412 2213, 044 297 0213, kalevi.moisio(at)alajarvi.fi
		
Kj

Kaupunginhallitus esittää lausuntonaan oikeusministeriölle oikeusministeriön työryhmän mietinnöstä Käräjäoikeuksien kehittäminen seuraavaa:

Alajärven kaupunginhallitus ei hyväksy Alajärven istuntopaikan lakkauttamista vaan esittää, että Alajärvellä säilyy erillinen istuntopaikka.

Perusteluina kaupunginhallitus esittää seuraavaa:

Järviseudun seutukunta sijaitsee Etelä-Pohjanmaan seutukunnista kaikkein etäinpänä maakuntakeskuksesta ja esitetystä Seinäjoen käräjäoikeuden pääkansliasta (60-90 km). Näin ollen ei ole olemassa mitään hyväksyttäviä perusteluja jättää etäinpänä sijaitseva seutukunta ilman käräjäoikeuden istuntopaikkaa. Kaupunginhallitus toteaa lisäksi, että ehdotettuun siirtymäkauden Kauhavan sivukansliaan ja istuntopaikkaan ei Järviseudulta ole käytännössä minkäänlaisia julkisia kulkuyhteyksiä.

Alajärven kaupunginvaltuusto sekä Soinin ja Vimpelin kunnanvaltuustot ovat marraskuussa 2006 päättäneet perustaa kunta- ja palvelurakenne-lainsäädännön mukaisen Järvi-Pohjanmaan yhteistoiminta-alueen, jolloin myös Soinin kunta tulee järjestämään kaikki keskeiset kuntapalvelut yhteistyössä Alajärven kaupungin ja Vimpelin kunnan kanssa. Lisäksi Alajärven kaupunki ja Lehtimäen kunta ovat tehneet valtioneuvostolle esityksen Lehtimäen kunnan liittymisestä Alajärven kaupunkiin 1.1.2009 lukien.

Järviseutu ja Järvi-Pohjanmaa muodostavat muutoinkin etäällä isoista keskuksista olevan oman työssäkäynti- ja asiointialueen.

Asiakaspalvelunäkökulmaan, pitkiin etäisyyksiin, harvaan asutukseen ja kuntien väliseen yhteistoimintaan viitaten, käräjäoikeuden istuntopaikan säilyttäminen Alajärvellä on välttämätön ja perusteltu.

Lisäksi Alajärven kaupunginhallitus toteaa, että oikeusministeriön Seinäjoella 8.11.2002 käräjäoikeusuudistuksesta järjestetyssä kuulemistilaisuudessa kerrottiin, että Alajärvellä säilynee istuntopaikka.

Khall

Hyväksyttiin siten täydennettynä, että Alajärvellä on virastotalossa toimivat tilat käräjäoikeuden istuntopaikaksi.
_________